Iris Valverde

Iris 22 éves korában

Iris a Gears & Dragons világ egyik játékos karaktere, aki mutatványos nomádként keresi kenyerét. Emellett igen erős mágus is. Legjobb és legigazabb barátja Ryan Waldez.

## Kinézet

Iris viszonylag alacsonyabb, kissé manószerű lány. Sötétebb színű bőre van, zöldes-barna, meleg tekintete és áll alá érő, szinte mindig kócos sötétbarna haja. Egy balesetnek köszönhetően bal szemét elvesztette, így az kicsit fehéresebb árnyalatban játszik, mint a másik. Ennek köszönhetően a vállán és az arcán fehér színű hegek maradtak, amik nagyon is elütnek a sötétebb színű bőrétől. Iris-t nem zavarja, ettől is különlegesebbnek érzi magát.

Száján szinte mindig mosoly húzódik és kissé csintalan, rosszalkodó, de nem bántó szándékú szeme ezt jól kiegészíti. Népével ellentétben jobban szereti az egyszerűbb ruhákat. Mivel artista alapvetően, nem is ártanak azok, amikben könnyebben mozog. A manószerű megjelenése ellenére meglepően kecsesen tud mozogni és nagyon hajlékony. Nem mellesleg a legkisebb kiszögellésben is megtartja magát, szóval tolvajnak sem utolsó. Az egyszerű ruhákat pedig azért is kedveli, mert a mutatványok közben szokott mindenféle színes-szagos illúziót varázsolni, ami az egyszerű ruhákhoz jól megy, ahogy megfesti őket.

## Személyiség

Iris alapvetően mindig tele van pozitív energiával. Imádja az életet és ki is használja a lehetőségeket. Kifejezetten imád ismerkedni, felfedezni, ez az életstílus tehát nagyon fekszik neki. Sokszor komolytalannak titulálják, meg kicsit furcsának, hiszen nem teljesen illik be a nomádok közé, de ez sosem zavarta. Éli a saját életét, ennyire azért szeret független lenni. Szereti a kalandokat, pontosan emiatt néha unja magát, ha nem történik semmi, hiszen magas az ingerküszöbe.

## Mágia

Teljes értékű mágus (változatos taníttatást kapott, de jó érzéke van hozzá és elég erős): rúnákat rajzol vagy a botjára (és azt módosítja vagy abból idéz) vagy a földre, de az ritkább (akkor valamit általában teremt) vagy a húsába vágja, ezek a legerősebb varázslatai, de ritkák is, mert bonyolultak és sokat kivesznek az emberből. Főleg elemi erőket mozgósít. A mutatványokhoz egyszerű kézmozdulatokkal trükközik, ami gyakorlatilag csak illúzió és szemfényvesztés, tehát csak valami színes, figyelemfelkeltő varázslat.

## Története

### Gyermekkor

Iris gyermekkorában nem volt semmi különleges vagy tragikus. Családja sokadik gyermekeként született, illetve annyit érdemes még tudni, hogy az ő családjuk négy kisebből állt. Iris-é, Iris édesanyjának a nővérének a családja, Iris édesapjának a legjobb barátjának a családja és az ő feleségének az öccsének a családja. Meglehetősen bennfentes és összetartó közösségnek számítottak, akik ráadásul egészen híresek is voltak. Azonban Iris nem tűnt ki a testvérei közül. Nem úgy festett, mint aki bármiben is kiemelkedő. Nem mintha annyira bánta volna, bár szeretett szerepelni.

Bár jó dumás volt, sosem szeretett ezen a vonalon haladni, így kötött ki végül az artistáknál vagy akrobatáknál. Ezt élvezte. Nagyon is. Magasban, veszélyes helyen lenni, libegni, ugrani, zuhanni, megtartani magadat, ez kellett neki. Hamar beletanult és az egyik legjobb lett belőle. Itt sem tűnt ki annyira, de azért azt már elismerték, hogy ehhez igencsak ért. Bár a való életben nem annyira elegáns, mint műsor közben.

A szabadidejében rendszeresen vagy felfedezte a területeket, vagy csak javítgatott, szerelgetett, hiszen ez volt a másik hobbija. Emiatt mindig kicsit furán néztek rá a többiek, de ez sosem zavarta. Tudta, hogy szeretik őt, ő is szerette őket, tíz másik testvér mellett azért ez igazán belefért, ha el akarta ütni az idejét. Sokat fejlődött, bár azért pénzt nem igazán tudna belőle keresni, ő jól elvan vele, a dolgok működnek, bár nem a legesztétikusabbak. Egészen addig nem zavarta a családját, amíg egy baleset következtében valami forró vagy valami vegyszer, esetleg mindkettő bele nem ment a bal szemébe, amit ennek következtében el is vesztett. A bőrén is sokáig maradtak a nyomok, most már csak kissé fehéresebb hegek maradtak az arcán és a vállán a baleset emlékeként. Úgysem tartotta magát kifejezetten szépnek, így ez sem zavarta annyira.

### A külföldi mester - kiugrási lehetőség

Aztán megtörtént számára a kiugrási lehetősége: tinédzserkorában már eléggé biztos volt benne, hogy igencsak fogékony a mágiára. Már azon túl, amit a családjától tanult, ami egyszerű kézmozdulatokra épült, s a műsorok alkalmával használták, hogy még inkább lenyűgözzék a közönséget. De Iris ennél többet szeretett volna. És az álma be is teljesült: ugyanis mikor a Toumamora területen jártak, összeszedtek egy kitaszított sámánt. Zumatris-t vagy röviden csak Zu-t azért küldték el, mert bajt hozott gyermekével a családra, mikor összetűzésbe került a lánya apjával (wildboyok). Iris-ék pedig befogadták. Jól szolgált a családnál, hiszen eddig úgysem akadt gyógyító közöttük kifejezetten. Mint kiderült, igen csak értett a mágiához is. Meg a harchoz is. Meg a füvekhez, mérgekhez, ilyenekhez. A Kayeen sámánok híresek voltak arról, hogy a húsukba vájták a varázslataikat, illetve hogy alakváltók és idézők is vannak közöttük. Iris pedig mindent tudni akart, de még elég kezdő volt. A nő azonban elrabolt lányát látta Iris-ben, így elég hamar közel kerültek egymáshoz. Anyja helyett anyja volt neki a nő, amit a kissé szeretethiányos Iris nagy örömmel fogadott.

Zu először a koncentráció alapjait sajátíttatta el a lánnyal, akinek ez igen csak nehezen ment, tekintve, hogy eléggé össze-vissza csapongtak a gondolatai és az érzelmei is. Ezért tényleg csak az alapokat feddték le, s később derült ki, hogy ez azért is van, mert Iris érzelmei erősen befolyásolják a mágiáját is.

Szerencsére a mozgásával, reflexeivel semmi gond nem volt. Az akrobata életmód elég sokat hozzáadott a mozgásához. Így végül rátértek a botos harcra, mert ez feküdt a lánynak a legjobban. A sámánnal elsajátították az összes fortélyát a dolognak, bár Iris először azt hitte, ezt is csak a műsorhoz fogja használni, esetleg önvédelemre. De végül Zu elmondta, hogyan működik náluk a mágia magasabb foka. Egy szütyőnyi hamut nyomott a lány kezébe és innentől hosszú hetek következtek, hogy felfedezzék, a lánynak hogy működik a belső énje és ez hogyan nyilvánul meg a valóságban. Kifejlesztettek egy csomó jelet, amit vagy a botjára fest fel a hamuval és azt változtatja meg, vagy a karjára esetleg. Megkérte a lányt, hogy ezeket ne használja a műsoraihoz, ő pedig nem is akarta: ott továbbra is csak a szemfényvesztés ment, ami a sok gyakorlás után még simábban ment neki.

Végül a mestere beavatta a legtitkosabb tanításaiba is: abba, hogyan kell idézni és hogyan használják a saját testüket hozzá: azaz hogy a húsába vágja az ember a varázslatot, s így sokkal erősebb lesz, hiszen saját magát adja bele az ember. Ami Iris esetében fokozottan igaz volt, hiszen az érzelmei is hatással voltak mágiájára. S bár Iris érezte, hogy ez a fajta mágia sokkal erősebb, mestere óva intette, hogy csak akkor használja, ha a helyzet megköveteli. Éppen ezért volt mindig azért Iris-nél egy kés, illetve a botjának mindkét végén egy-egy rejtett penge.

Családja egyszerre volt büszke és féltékeny a lány tehetségére, ami néha nehézségeket szült. Iris egyre többet ment el otthonról, egyre függetlenebb lett. Nyilván szerette és kötődött a családjához, de azért szeretett volna önállósodni is. Zu-val pedig nagyon mély kötelék alakult ki, emiatt is féltékenykedett a családja.

### Ryan Waldez

Egyik vándorlásuk során a sivatagok környékén jártak, mikor Iris úgy döntött, megint elege van a családjából és elmegy egy kicsit kirándulni. Na, ez is életének legjobb döntései között szerepel. Miközben dúdolva a sivatagot rótta, valami megcsillant a távolban. Jobb ötlet híján odaszaladt hozzá, hogy megnézze, mi az, s legnagyobb meglepetésére egy járgány állta útját. Úgy tűnt, elakadt, így körbejárta, lakik-e benne valaki. Nem kellett sokáig keresgélnie, megtalálta a gazdáját. Egyetlen egy mondatot mondott neki: *A lehető legjobb helyen kerültél bajba: na, miben segíthetek?* És rávigyorgott.

Eredetileg csak el akarta tőle lopni a járgányt, de amíg ketten javították, szimpatikusnak találta a srácot, így végül hazavitte magához. Így kezdődött barátságuk Ryan-nel.

Azóta a családja őt is befogadta és szinte sülve-főve együtt vannak Iris-szel. Olyannyira, hogy az utóbbi pár hónapban már a fiúnál lakik. Legjobb barátok lettek. Iris mindent elmesélt a fiúnak s reméli, ez fordítva is így történt. Bár Ryan-nek közel sem volt olyan könnyű élete, mint Iris-nek, a lánynak feltett célja volt, hogy ő lesz a fiú személyes kis napocskája, aki bearanyozza az életét. Rengeteg időt töltöttek együtt, utazgattak is a járgányával, ugyanis néha lelépnek hosszabb-rövidebb időkre csak úgy, édes kettesben. Iris végre úgy érzi, tényleg fontos valakinek a mesterén kívül és ő is ilyen odaadással szeretné ezt érzékeltetni.

Most teljesen úgy érzi, él és virul. Végre nem is unatkozik, kitárult számára még jobban a világ és Ryan-nel az oldalán bármibe is belevágna.

### A támadás

Sok mindenen túl voltak azóta, de mikor visszatértek Zu szülőhelyére, ő egyből rosszul érezte magát. Iris próbálta eloszlatni a kétségeit, de csak annyira sikerült, hogy a nő oda tudott figyelni mindenre. Az esti műsor is jónak ígérkezett, de sajnos, aztán elszabadult a pokol. Árnyékmesterek támadtak rájuk, Iris-nek pedig az első és legfontosabb gondolata Ryan volt. Zu is elküldte, hogy mentse a gyerekeket, így miután megtalálta a legjobb barátját, egy kicsit megnyugodott. Sajnos, nem tudtak mindenkit megmenteni és borzasztónak érezte, hogy ott kell hagynia a családját és csomó mindenkit, Zu-t is, a harcot is... Annak örült, hogy Ryan biztonságban van és együtt vannak, de igen csak csendben voltak az úton. Közben Iris próbálta megnyugtatni a gyerekeket, ilyesmi, de ez nem volt ilyen egyszerű...

Pláne hogy másnak megérkezett a csapat másik fele úgy, hogy Ciscay halott volt és mindenki Zu-t hibáztatta. A fűtött vitát végül lezárták és Iris azzal volt elfoglalva, hogy segítsen a társain. De tudta, hogy valami mélyen eltört benne. És Zu-ban is. Így kicsit sem lepődött meg, amikor éjszaka bejelentette a nő, hogy elmegy. Iris pedig vele akart tartani. Szerette a családját, de nem tartozott annyira ide. Ryan volt az egyetlen, akit tényleg sajnált. De nem akarta veszélybe sodorni a fiút, így neki csak egy búcsú levelet hagyott és hogy majd megkeresi, ha ennek vége.

### Új út

Ezek után elindultak Zu-val, bár előtte Orso-tól még kapott egy szép könyvet és egy kézre csatolható tőrt. Majd egész éjszaka mentek, s reggelre elértek egy faluba, ahol nem nézték őket jó szemmel, de legalább ételt kaptak. Egészen addig, amíg be nem szóltak nekik...

## Kapcsolatok

### Ryan

A fiú a legjobb és egyetlen barátja. Bármit megtenne érte és fordítva is. Nagyon bensőséges a kapcsolatuk, s Iris úgy érzi, hogy a világ végére is elmenne érte.

### Zu

Mentora és barátja a másik olyan ember, akiért bármit megtenne. Neki köszönheti a harci és mágikus tudását is, így rendkívül hálás neki és úgy érzi, tartozik neki. Néha vagy inkább sokszor úgy érzi, Zu lett a második anyja, aki tényleg komolyan foglalkozik és törődik vele.

## Érdekességek

* Az alignment-je: "Chaotic Neutral"
* Az MBTI személyiségtípusa: ESFP - Szórakoztató
* Imádja az állatokat, nagyon szeretne is egyet.
* Kedvenc botját semmiért nem adná
* A varázslata miatt mindig van nála egy szütyő hamu, ami miatt többször került vicces szituációba már